Bestyrelsens beretning

Vi fik 4 nye andelshavere i 2016.

Vi har allerede fortalt om Mia Boysen i nr. 22 1. th og Tina Sørensen og Christian Kjeldsen i nr. 30 1. th, derefter kom Morten Jørvad i nr. 40 1. th og endelig Mikkel Lui Lindblom i nr. 30 1. tv vi byder dem alle velkommen herude.

Der er kommet mange nye andelshavere de sidste par år, og de spørger alle om vasketurnus, så vi tager den lige én gang til.

Det er sådan at de første 16 dage er det de enkelte andelshavere, der har deres vaskedag, hvorefter resten af måneden er det ”opgangsture”.

Det er faktisk ikke vaskemaskinerne der er turnus for men tørrerummene.

Den 1. i måneden er det andel nr. 2/18/34 der har det ene store tørrerum fra den 1. kl. 9 til den 3. kl. 9 og den 2. er det andel nr. 1/17/33 der har det andet store tørrerum fra den 2. kl. 9 til den 4. kl. 9 og så passer det med, at det første store tørrerum er tømt den 3. kl. 9 for her har andel nr. 4/20/36 det til den 5. kl. 9 og sådan kører det lige til den 16.

Herefter deler opgangene begge de store tørrerum resten af måneden i det antal dage, der er angivet på tavlerne med vaskelisterne.

Nu er det sådan, at der er lavet mange tiltag, som skal få tøjet til at tørre hurtigere.

Der er opsat affugtere, som suger luften ind, tørrer den og sender vandet gennem slangen og ud i kloarken, hvorefter den sender 5 grader varmere tør luft tilbage ind over tøjet. Der er lavet varme i rummene og opsat blæsere, som får fugtigheden ud af tøjet så den kan komme gennem affugterne.

Det betyder, at man ikke behøver at hænge i tørrerummet i alle de 48 timer, som man har det til rådighed, tøjet er tørt meget længe før.

Her beder vi om at man piller det ned, når det er tørt, for så kan andre, der ikke har vasketur bruge resten af perioden, dvs. at de kan vaske uden for tur, og alligevel nå at få tøjet tørt inden næste mor­gen kl. 9 hvor de skal have det tømt, for her kommer den næste og skal bruge det.

Så når man vasker, så **husk at tømme rummet inden kl. 9 næste dag.**

**Husk også at gøre rummene rene efter brug, der kommer ikke andre og gør det, og der står en støvsuger i strygerummet til det samme.**

**Se efter om rummene er reserverede inden man hænger sig ind i dem.**

**Husk vi vasker kun mellem kl. 08:00 – 20:00**

Vi er kun 16 i hver blok, det hensyn burde vi kunne tage til hinanden.

Vi er nu inde i 3 år af vores rullende 6 års forbedringsplan, og det kører lige efter bogen.

Ruderne på stuesiden er skiftet i blok 3 og 2, og i år skiftes de i blok 1., når ruderne er skiftet bliver de malet udvendig og ind i falsen, hvorefter de bliver gennemgået og smurt, så vi ved de er som de skal være, og næste år starter vi så forfra på køkkensiden.

Blikkenslageren skiftede i 2016 de vandrette vandrør både på loftet og i kælderen i blok 1, så denne blok har nu fået skiftet samtlige vandrør og faldstammer, så den betragter vi nu som færdig på dette område.

I år skifter vi så alle vandrette vandrør både på loftet og i kælderen i blok 3, så her bliver der små perioder uden vand, men det viste sig i blok 1, at det gik meget hurtigt, og det var kun om dagen, at der var nogle, der ikke havde vand, og vi håber selvfølgelig, at det går lige så godt her.

2016 var også det år hvor blok 3 fik ny kælderbelysning og ny belysning i opgangene, og vi synes at denne ledlysordning med bevægelsessensorer er rigtig god.

Da nu lyset var i orden syntes vi også at kælderen trængte til en ny gang maling, der var mange huller efter elektrikeren, så det fik den. Der blev også malet gulv i vaskerummet, strygekælderen og tørrerummene, vi synes de er blevet rigtig pæne, så pas nu på dem.

Der er blevet sat stikkontakter op i tørrekælderne, så nu kan støvsugeren sættes til uden forlængerledning, så ingen undskyldning for ikke at gøre rent efter sig.

Denne forbedring overgår i 2017 blok 2 og til generalforsamlingen vil kælder og opgange være færdige, så har den også fået nyt lys, maling og stikkontakter.

Asfalteringen af Skelhøjvej er gået hen og blevet et stort problem.

Gennem de sidste 3 år har vi hørt på, at der nok skulle blive asfalteret, men så havde kommunen ingen penge og lod arbejdet gå tilbage til Vestforbrændingen, som lovede at det nok skulle ske.

For nylig havde formanden for nr. 25 og vi et møde med Vestforbrændingen herude, og pludselig ville de kun reparere det de havde ødelagt, dvs. at de ville lægge ny asfalt på i den anden side af vejen og kun pletter på vores side.

Det ville hverken formanden for nr. 25 eller vi akseptere, så nu er der sat en advokat fra Datea på, og formanden for nr. 25 har skrevet til foreningen i nr. 1 – 23 og nr. 2 – 16 hvad vi gør og om de vil være med.

Nr. 1-23 ved ikke rigtig, dette kan jo komme til at koste penge, og nr. 2-16 har vi slet ikke hørt fra.

Vi fortsætter dog, for vi vil ikke have en vej som efter at have fået ny asfalt på i 2003 så nu skal ligne noget med huller og revner som vandet kan trænge ned i og fryse, for så at knække asfalten endnu mere, med endnu flere huller og revner som følge.

Vi har nu haft et helt år med fjernvarme, som er gået helt fantastisk billigt, så det der ligger ude i vejen er godt nok.

Vi har reduceret varmeudgiften med over 50% i forhold til for 5 år siden, hvilket vi er meget stolte af.

I 2011/12 fik vi jordvarmen og i august 2015 fik vi fjernvarmen, og disse 2 ting sammen med solfangerne er skyld i at vi nu kun har en samlet udgift på ca. 166.000 kr. så den investering vi har gjort kommer mangefold tilbage igen.

Der har været den sædvanlige service på affugterne og udskiftning af anoder i varmtvandsbeholderen, og begge gik helt stille og roligt.

Her i 2017 har vi fået et pålæg fra Lyngby-Taarbæk Forsyningsselskab om at vi skal sortere vores affald, og når vi når til Generalforsamlingen er det sikkert trådt i kraft.

Vi har sendt et par sider ud hvor vi fortæller hvordan det skal foregå i fremtiden og lad os nu alle sammen gøre vores for at det kommer til at fungere.

**Husk at vores affaldscontainere kun er til køkkenaffald, resten skal sorteres efter anvisning.**

P.b.v.

Stig Hansen